cy cy cy ceb fi cy nl en cy cy en cy cy cy en cy ast cy cy en cy cy cy fr es en en cy
Cafodd pawb fu ar faes yr Eisteddfod ddiwrnod dymunol yn haul Y Fenni tra bu criw Clwb Mynydda Cymru yn niwloedd a glaw mân y Mynyddoedd Duon. Roedd pethau'n argoeli yn addawol i'r dau ddeg pump ohonom wrth i ni gyfarfod yn y mae parcio ond buan iawn y diflannodd y mymryn o awyr las. Cawsom gip ar weddillion y pentref a godwyd adeg adeiladu argae Grwyne Fawr cyn troi i'r gorllewin tuag at gopa Pen y Gadair Fawr. Wedi gadael y rhedyn llaes a gwlyb, daeth y gwynt a'r glaw a ni welwyd fawr ddim o ben Pen y Gadair Fawr na Waen Fach.
Trwy drugaredd, daeth bwlch yn y cymylau wrth i ni anelu am y gogledd a Phen Rhos Dirion. Cafwyd cip ar Fynydd Troed a Bannau Brycheiniog, ond efallai mai'r olygfa ryfeddaf oedd gweld gleider yn suo heibio.
Wrth droi yn ôl tua'r de mi gododd y cymylau a chawsom weld lle 'roeddem wedi bod yn gynharach. Tua'r dwyrain daeth Twmpa (Lord Hereford's Knob) a Phenybegwn (Hay Bluff) i'r golwg. Dyma gynefin merlod y Mynyddoedd Duon a bu sawl wwww! ac aaaa! pan welwyd yr ebolion bach. Wrth i ni groesi cefn Tarren yr Esgob daeth cronfa Grwyne Fawr i'r golwg a diddorol oedd clywed gan Bruce Lane am ei waith yn cadw golwg ar sefydlogrwydd yr argae.
Llwybr cul a thywyll dan y coed pîn ac yna'r coed ffawydd oedd cymal olaf y daith yn ôl i'r man cychwyn. Gobaith pawb oedd galw am beint yn nhafarn Y Sgyryd ond siom oedd cael y drws wedi ei gloi!
Digby, Alun, Dei, Richard R, Bruce, Lisa, Anet, Meirion, Eurig, Sue, Gwilym, Richard M, Helen, Cheryl, Eirlys, Sioned, Dilys, Aneurin, Angharad, Eirwen, Elen, Alison, Eryl, Dwynwen a Gerallt
Lluniau gan Gerallt ar FLICKR
Gwybodaeth am Glwb Mynydda Cymru
Cynnwys rhaglen weithgareddau'r Clwb dros yr wythnosau i ddod. Croeso i bawb. Cwmni da bob tro
Manylion sut i gysylltu â swyddogion y Clwb
©Clwb Mynydda Cymru. Diweddarwyd gan y gwefeistr 22/1/18 9:51